Bekende kletsrymer sterfAaron Carter. (Foto: Xavier Collin / AFP / NurPhoto) Die sanger en kletsrymer Aaron Carter is Saterdag dood in ŉ bad in sy huis in Kalifornië in die VSA aangetref. Carter is die jonger broer van Nick Carter (42), die Backstreet Boys-sanger. NBC News berig dat die polisie kort voor 11:00 na Aaron Carter (34) se huis in Valley Vistarylaan in Lancaster ontbied is. Sy liggaam is na verneem word deur een van sy personeellede gevind. “Ons is geweldig hartseer en geskok om die dood van Aaron Carter te bevestig,” het sy verteenwoordiger in ŉ verklaring gesê. “Die oorsaak van sy dood word tans ondersoek. Ons vra dat die familie tyd gegun word. Hulle sal meer inligting kan gee sodra dit beskikbaar is. Ons is oorweldig met die hoeveelheid liefde wat nou instroom.” Carter se tweelingsussie, Angel Conrad, was die eerste van sy sibbe wat ŉ openbare verklaring oor sy dood gemaak het. Sy het onder meer foto’s uit hul kinderdae op haar Instagram-profiel gedeel en gesê dat sy haar broer uiters lief gehad het. “My snaakse, dierbare Aaron. Ek het so baie herinneringe van my en jou, en ek belowe om dit te koester,” het Conrad geskryf. “Ek weet jy het nou vrede. Ek sal jou saam met my dra tot die dag wat ek doodgaan en jou weer kan sien.” A post shared by angel conrad (@angelcharissma) Nick het kort daarna ook ŉ inskrywing op Instagram gemaak en gesê sy hart is gebreek. Ten spyte van hul “ingewikkelde verhouding”, soos Nick dit beskryf, sê hy dat hy sy broer altyd liefgehad het. “Ek het altyd aan die hoop vasgehou dat hy op ŉ manier eendag ’n gesonde pad sou wou loop en die hulp kry wat hy so verskriklik nodig gehad het,” het Nick geskryf. “Soms wil ons iets of iemand blameer vir ’n verlies. Die waarheid is egter dat verslawing en probleme met geestesgesondheid die werklike booswig is.” Nick het sy verklaring afgesluit deur te sê hy hoop sy broer kan nou die vrede vind wat hy nooit op aarde kon kry nie. A post shared by Nick Carter (@nickcarter) Carter, wat in Florida gebore is, het op die ouderdom van sewe begin optree en sy eerste album op die ouderdom van nege uitgereik. Meer as drie miljoen eksemplare van sy album Aaron’s Party (Come Get It) is in die VSA verkoop en het van hom ŉ tienerster gemaak. Hy was ook ŉ bekende gesig op die kindertelevisiekanale Nickelodeon en Disney. Sy album Oh Aaron het later platinumstatus behaal. As volwassene het Carter met verskeie probleme, onder meer verslawing, finansiële probleme en familietwis geworstel, wat dikwels in die media beland het. Hy het vroeër vanjaar aan The Daily Mail gesê dat hy al vyf jaar “skoon” is en nie meer in die openbaar as ’n “mislukking” uitgebeeld wil word nie.